NARIADENIE KOMISIE (ES) č. 224/2007
z 1. marca 2007,
ktorým sa mení a dopĺňa nariadenie (ES) č. 1216/2003, pokiaľ ide o hospodársku činnosť zahrnutú v indexe nákladov práce
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 450/2003 z 27. februára 2003 o indexe nákladov práce (1), a najmä na jeho článok 11,
keďže:
(1)
Rad štatistík, ktorých podstatnú časť tvoria indexy nákladov práce, je významný na monitorovanie vývoja miezd a inflačného tlaku pochádzajúceho z trhu práce.
(2)
Rozsah indexu nákladov práce by sa mal rozšíriť tak, aby zahŕňal hospodársku činnosť definovanú v NACE Rev. 1 sekciách L, M, N a O. Toto rozšírenie znamená, že netrhové služby, ktoré predstavujú hlavný podiel v týchto sekciách a ktoré môžu mať rôznu dynamiku trhových služieb, sa tu takisto uvedú.
(3)
Štúdie uskutočniteľnosti vykonané v súlade s článkom 10 nariadenia (ES) č. 450/2003 ukazujú, že rozširovanie rozsahu indexu nákladov práce na zahrnutie hospodárskej činnosti definovanej v NACE Rev. 1 sekciách L, M, N a O je uskutočniteľné a že množstvo práce a náklady, ktoré si bude vyžadovať rozšírenie indexu nákladov práce, sú úmerné dôležitosti výsledkov a výhod.
(4)
Štúdie uskutočniteľnosti takisto ukazujú, že flexibilným harmonogramom implementácie sa znížia implementačné náklady pre tie členské štáty, ktoré ešte nezozbierali základné údaje, ani nevytvorili indexy v rámci tohto rozšírenia.
(5)
Na základe metód sezónneho očistenia sa vytvárajú štatisticky spoľahlivé výsledky, len ak sú časové rady dostatočne dlhé. Sezónne očistené časové rady by sa preto mali prvýkrát vytvárať a zasielať, keď sú dostupné údaje za štyri roky.
(6)
Prvý referenčný rok indexu je rok, v ktorom je priemer indexu 100. Prvý referenčný rok indexu je definovaný v nariadení Komisie (ES) č. 1216/2003 zo 7. júla 2003, ktorým sa vykonáva nariadenie Európskeho parlamentu a Rady (ES) č. 450/2003 o indexe nákladov práce (2) ako rok 2000. Indexy pre NACE Rev. 1 sekcie L, M, N a O nemusia byť dostupné za rok 2000 a je potrebné definovať alternatívny odkaz na index.
(7)
Nariadenie (ES) č. 1216/2003 by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto nariadení sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Nariadenie (ES) č. 1216/2003 sa mení a dopĺňa takto:
1.
Článok 4 sa nahrádza takto:
„Článok 4
Pokrytie NACE Rev. 1 sekcií L, M, N a O
1. Pokiaľ ide o členské štáty okrem tých, ktoré sú uvedené v odseku 2, údaje o indexe nákladov práce pre NACE Rev. 1 sekcie L, M, N a O sa vytvárajú a zasielajú za prvý štvrťrok 2007 a potom za každý štvrťrok.
2. Pokiaľ ide o nasledujúce členské štáty, vytvárajú a zasielajú sa údaje za prvý štvrťrok 2009 a potom za každý štvrťrok: Belgicko, Dánsko, Grécko, Španielsko, Francúzsko, Írsko, Taliansko, Cyprus, Luxembursko, Malta, Rakúsko, Poľsko a Švédsko.
3. Výnimkou z odsekov 1 a 2 sa sezónne očistené časové rady a časové rady očistené o vplyv počtu pracovných dní uvedené v článku 1 ods. 2 písm. c) vytvárajú a zasielajú čo najskôr po zaslaní údajov za štyri roky.“
2.
Príloha III sa vypúšťa.
3.
Bod 6 v prílohe IV sa nahrádza takto:
„6.
Prvým referenčným rokom indexu je rok 2000, keď sa ročný index nákladov práce rovná 100. Ak indexy pre NACE sekcie L, M, N a O nie sú za rok 2000 dostupné, prvé dostupné indexy sa stanovujú na úrovni blízkej ročnému priemeru NACE sekcie C až K.“
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. marca 2007